Η επίδραση των αγωνιστικών μικρόκυκλων διαφορετικής χρονικής διάρκειας στα χαρακτηριστικά της απόδοσης επαγγελματιών ποδοσφαιριστών
Authors: Βαρδάκης Λάζαρος 
Published: December 2023

Σκοπός της παρούσας μελέτης ήταν να διερευνήσει α) την επιβάρυνση των αγώνων και των μικρόκυκλων διαφορετικής χρονικής διάρκειας, β) τη συσχέτιση της εξωτερικής επιβάρυνσης (EXLOAD) των αγωνιστικών μικρόκυκλων με τους δείκτες φυσικής κατάστασης των ποδοσφαιριστών και γ) τη συσχέτιση της υποκειμενικής αξιολόγησης αντίληψης της κόπωσης με την EXLOAD μετά από την εφαρμογή ενός προπονητικού προγράμματος. Η μελέτη πραγματοποιήθηκε σε δύο αγωνιστικές περιόδους (2020-21, 2021-22) και συμμετείχαν 44 επαγγελματίες ποδοσφαιριστές (μέσης ηλικίας 25.7±4.4 έτη και προπονητικής ηλικίας 17.6±4.0 έτη). Η ανάλυση των δεδομένων της προπονητικής επιβάρυνσης έγινε στους μικρόκυκλους των 5, 6, 7 και 9 ημερών, αντίστοιχα. Η καταγραφή της EXLOAD έγινε με συσκευές ανίχνευσης θέσης (GPS) στα 18Hz με το σύστημα GPEXE (Exelio srl, Udine, Italy), της εσωτερικής επιβάρυνσης (INLOAD) με ερωτηματολόγια (RPE, RPEDUR) και της ευεξίας (HOOPER). Επιπλέον, οι ποδοσφαιριστές υποβλήθηκαν σε εργαστηριακές δοκιμασίες για την αξιολόγηση των φυσιολογικών παραμέτρων φυσικής κατάστασης (VO2max, vVO2max, RER). Η στατιστική επεξεργασία των δεδομένων έγινε με ανάλυση διακύμανσης για εξαρτημένες μεταβλητές ως προς έναν επαναλαμβανόμενο παράγοντα και πραγματοποιήθηκε και ανάλυση συσχέτισης μεταξύ: α) των φυσιολογικών παραμέτρων με την INLOAD και την EXLOAD και β) της INLOAD με την EXLOAD. Επιπλέον, όπου διαπιστώθηκαν συσχετίσεις μεταξύ της INLOAD και της EXLOAD πραγματοποιήθηκε και η ανάλυση πολλαπλής παλινδρόμησης. Από τα αποτελέσματα διαπιστώθηκε ότι η επιβάρυνση στους μικρόκυκλους μεγαλύτερης διάρκειας ήταν υψηλότερη, αλλά στους αγώνες δεν εμφανίστηκαν σημαντικές διαφορές, παρά μόνο στον μικρόκυκλο των 7 ημερών για την απόσταση με υψηλή μεταβολική ενέργεια (F3.36=3.095, p=0.039, η2=0.205), τις επιβραδύνσεις μεσαίας έντασης (F3.36=2.917, p=0.047, η2=0.196) και τον αριθμό σπριντ (SPEF) (F3.36=8.049, p<0.001, η2=0.40). Ο SPEF ήταν μεγαλύτερος και στον αγώνα του μικρόκυκλου 9 ημερών. Οι ποδοσφαιριστές εμφάνισαν παρόμοια επίδοση στους δείκτες φυσικής κατάστασης, ανεξάρτητα της αγωνιστικής τους θέσης. Οι συσχετίσεις που βρέθηκαν φάνηκε να επηρεάζονται από την αγωνιστική θέση στο σύστημα και τον σχηματισμό, με τους κεντρικούς μέσους να εμφανίζουν τις καλύτερες τιμές (RER:ACC2 p=0.004, r=0.741, DEC2 p=0.01, r=0.685, MPW5 p=0.016, r=0,652, MPWEF p=0.005, r=0.725, VO2max: DEC3 p=0.45, r=0.564, MPW4 p=0.026, r=0.614, MPW5 p=0.017, r=0.646, MPWEF p=0.01, r=0.685). Το INLOAD εμφάνισε συσχέτιση με τις περισσότερες μεταβλητές σε όλους τους μικρόκυκλους, όμως για την RPEDUR ήταν ισχυρότερες. Οι μεταβλητές ευεξίας που είχαν τις υψηλότερες συσχετίσεις ήταν η κόπωση και ο μυϊκός πόνος. Συμπερασματικά, φαίνεται ότι, όλα τα παραπάνω εργαλεία αξιολόγησης της προπονητικής επιβάρυνσης και της φυσικής κατάστασης μπορούν να δώσουν σημαντικές πληροφορίες στο προπονητικό επιτελείο για την καλύτερη προετοιμασία των ποδοσφαιριστών για κορυφαία απόδοση στον αγώνα, ανεξάρτητα της χρονικής διάρκειας του αγωνιστικού μικρόκυκλου. Επιπλέον, η εφαρμογή του συγκεκριμένου πρωτόκολλου μεταβαλλόμενης επιβάρυνσης στους μικρόκυκλους διαφορετικής χρονικής διάρκειας μπορεί να διατηρήσει την υψηλή απόδοση των ποδοσφαιριστών στους αγώνες.